Ólympíuleikar ungmenna fóru fram í Buenos Aires 6. - 18. október s.l. Guðbjörg Jóna Bjarnadóttir náði þeim merka áfanga að vera fyrst Íslendinga til að vinna til gullverðlauna á Ólympíuleikum ungmenna og þar með fyrst Íslendinga til að vinna til gullverðlauna á leikum á vegum Alþjóðaólympíunefndarinnar ( IOC ) . Hvaða íþróttir hefur þú æft ? Ég hef í rauninni ekki æft neitt nema frjálsar en prófaði fullt af íþróttum eins og handbolta , fótbolta , blak , fimleika . Síðan prófaði ég eina æfingu í karate og tennis . Ég fann mig ekki í neinu nema frjálsum . Hvað var það sem kveikti áhuga þinn á því að byrja að æfa frjálsíþróttir ? Mér hefur alltaf fundist gaman að hlaupa og ég hef líka alltaf hlaupið hratt . Um jólin 2008 dró vinkona mín mig á frjálsíþróttaæfingu . Á þessum æfingum vorum við alltaf í þrautabrautum og mig langaði að hlaupa og stökkva eins og ,, stóru krakkarnir ’ ’ þannig að ég hélt áfram . Síðan þá hefur keppnisskapið og ánægjan þróast svo mikið að ég get ekki hætt . Hvenær ákvaðstu að einbeita þér að hlaupum ? Það var árið 2016 í Gautaborg þegar ég setti fyrsta Íslandsmetið mitt bæði í 80m og 300m hlaupi . Áttir þú þér fyrirmyndir í íþróttum þegar að þú varst yngri ? Nei , ég fylgdist ekki mikið með frjálsum fyrr en árið 2015 , en þá var Usain Bolt og Allyson Felix í miklu uppáhaldi . Nú í dag er það ennþá Allyson Felix . Telur þú þig vera fyrirmynd ? Já , ég tel mig vera fyrirmynd . Ég vil sýna að ef maður vill eitthvað þá á maður að vera viljugur til þess að leggja á sig ýmislegt til þess að ná því . Það er líka mikilvægt að hafa gaman af því sem maður gerir . Íþróttir eru skemmtun en ekki kvöð . Hver var upplifun þín af YOG 2018 ? YOG var svo ótrúlega skemmtileg og gefandi ferð . Að vera í burtu að heiman í þrjár vikur var dálítið skrýtið en þetta leið svo hratt , bæði því það var svo gaman og að ég var með svo ótrúlega skemmtilegum krökkum . Ég kynntist líka mörgu fólki og ég veit að ég mun sjá það einhvern tímann aftur , þess vegna er mjög mikilvægt að mynda tengsl . YOG gaf mér svo mikla reynslu og í framtíðinni mun þetta mót koma sér svo sannarlega vel fyrir mig og hina sem fóru á þetta mót . Hver eru þín helstu markmið , t.d. í tengslum við stórmót ? Helsta markmiðið mitt í framtíðinni er að bæta mig , því það er alltaf eitthvað sem maður getur lagað , það er það sem ég elska við frjálsar . Ef ég bæti mig þá er ég sátt . Mig langar líka að komast á Evrópumeistaramót og Heimsmeistaramót fullorðinna og Ólympíuleika en það verður allt að koma í ljós . Ég á enn eftir fullt af aldursflokkamótum sem ég þarf að einbeita mér að fyrst . Hvað hefur iðkun íþrótta kennt þér ? Íþróttir gefa manni svo mikið . Ég er búin að læra svo mikið á sjálfa mig . Ég hef kynnst fullt af fólki bæði hér á landi og í útlöndum . Ég hef lært að ef mér gengur ekki vel þá þarf ég bara að leggja enn meira á mig til að ná markmiðum mínum . Ég hef lært að samgleðjast með þeim sem gengur vel , þó svo að ég tapi . Íþróttafólk myndar svo sérstök tengsl , því íþróttamenn vita hvað aðrir íþróttamenn hafa þurft að gera til þess að komast svona langt . Hvernig sérðu ferilinn þinn fyrir þér ? Ég veit að ég mun klára menntaskóla hér á landi , en svo veit ég ekki hvort mig langi erlendis eða ekki . Ég held samt að ég verði hér því mér finnst svo gott að æfa hjá Brynjari þjálfara mínum . Ég væri ekki búin að afreka svona mikið ef ekki væri fyrir hann . Ég ætla samt ekki að hætta að vinna eða vera í skóla vegna æfinga , því mér finnst mikilvægt að gera eitthvað annað líka þar sem að íþróttirnar endast ekki alla tíð .